За љубитеља умјетности галерија је мјесто у којем очекује задовољење естетских потреба, духовни и емоционални угођај пријатности, и у крајњој линији, бијег од стварности као неразлучиве мјешавине тривије и сензације. Ако се још у галерији „сусретне“ са дјелом изванредне структуралне љепоте која је плод изразите мануелне вјештине умјетника, може се рећи да је љубитељ имао прворазредан доживљај. На први поглед, овај чест, површан, мада не и сасвим безначајан приступ умјетности и очекивање које иде уз њега, изложба Бојана Радојчића „Скривено мјесто“ у потпуности задовољава. Све што је потребно за визуелни ужитак и задовољство погледа је ту: класичан, мајсторски цртеж монументалних димензија, са упориштем у реализму, атрактивна инсталација са растињем и златним покривачем, фино избалансираног габарита у односу на простор. Међутим, лијепи привид се лагано распршује, и посјетилац бива тихо контаминиран, суочен са много дубљим и озбиљнијим садржајем, са софистицирано- субверзивном сликом морално посрнулог савременог свијета, која га запљусне не грубо и шокантно, већ га суптилно и поетично увлачи у критички дискурс о феномену свеприсутног надзирања.

Узбудљиви цртеж симфонијске раскоши на ком је приказан сценични амбијент непроходне, мистичне шуме са бијелом драперијом у првом плану, испод које се, као испод покрова, назиру обриси тијела, eмитује снолику атмосферу меланхолије и тајновитости. Попут рајског врта из Моровог *Амаурета* или Кампанелиног *Града Сунца*, ако имамо у виду стереотипе западне цивилизације везане за утопистички ескапизам, нуди нам, на први поглед, идилични призор природе као високо естетизованог, безбрижног и безопасног мјеста које нам обезбјеђује дубоку интиму. Како су умјетнику блиски обрасци из историје умјетности, цртачке и сликарске традиције, као и иконографске схеме старих мајстора, које он преводи у наративну и проблемску раван сопственог дјела, цртеж задобија ванвременску димензију. Комплексан однос са реализмом, не у смислу анахроног стила, већ као са представљачком стратегијом, који је овдје у служби антиципације одређене приповијести, а не њене артикулације и илустрације, чини рад актуелним и ангажованим. Дакле, бавећи се проблемом надзора и потпуног губљења приватности у глобализованом друштву премреженом хиперинформацијама које “пати” од виртуелне социјал-фагије, умјетник у аркадијски призор уводи, на извјестан начин мимикрирајући их, и дајући им виталитет, какав има природа, елементе који су метафоре јавног, масовно преношеног спектакла. На цртежу се појављују микрофони, камере, рефлектори, велелепни попут дрвећа, са чудним органским квалитетом, тако хармонизовани са растињем, да се око посматрача не буни у први мах, јер не осјећа визуелни и семантички раскол у представи. Ако се има у виду поступак рада умјетника, који подразумјева мноштво припремних студија за стварање финалног дела, као и преузимање слика, кадрова из дигиталних архива и приватних фотографија, њихово уклапање без видљивих значењских и формалних шавова, и потом прецизно преношење замишљене композиције цртањем на страницама књига које се тек у галеријском простору спајају у цјелину, стиче се утисак о структуралној сложености стваралачког процеса.

На поду галерије, као нека врста тродимензионалне реплике цртежа, је видео- звучна инсталација, сачињена од украсних биљака, између којих је међупростор покривен згужваном златном фолијом, микрофона, монитора, ситуираних у великој кутији - сандуку. Каблови излазе из кутије и попут лијана, вијугају, стварајући утисак неконтролисаног, непредвидивог кретања. Биљке нијесу самоникле попут оних у шуми, већ су култивисане, гајене да оплемене просторе, због чега попримају по мало артефицијелни карактер. Покров од фолије, умјесто првотног значења златне боје која симболизује апсолутно савршенство и одражава небеско свијетло, а у секундарним тумачењима моћ и богатство, у овом раду се претвара у лијепу, јефтину позлату, у псеудо, и реферише на лажну, инстант репрезентативност, испражњену од сваког духовног садржаја. За разлику од цртежа, који би могао да претендује да буде симболички вјечан, инсталација кодирану поруку која пропитује глобални феномен губљења приватности у нашој збиљи шаље сада и овдје, јер се преко екрана и микрофона стримују дешавања из саме галерије. Дискретно наметнута и неизбјежна партиципативност код посматрача рада ствара истовремено нелагоду и узбуђење због неочекиване идентификације себе на монитору ушушканом међу биљкама који емитује снимак са галеријског видео-надзора у реалном времену. Камере биљеже сваки покрет, сваки звук, и потенцијално их трајно похрањују у дигиталним архивима.. Приватност заснована на аутономији наше личности, односно убјеђењу да смо власници својих живота и да нико други не може одлучивати у наше име када и како ће наше приватно постати јавно, распршује са као привид идеалне слике, која у свијести посматрача почиње полако да се раствара. Паноптикон, као снажна метафора система надзора, контроле, уграђује се у свијест појединца и мијења његово понашање.

Изложбом “Скривено мјесто” кроз садејство традиционалних и нових медија умјетник отвара питања о устројству глобалног друштва морално девијантних начела, који почива на невидљивом, а свеприсутном надзирању и контроли појединца из центара моћи, губљењу приватности и суверенитета личности. Проблематизује и доводи у сумњу постојање ескапистичког, скривеног мјеста на коме је човјек слободан. Илузија слободе, попут лијепе, заводљиве слике, али порозне и крхке, постаје очигледна.

Љиљана Караџић